b'\n_START_ARTICLE_\nGu\xc3\xb0j\xc3\xb3n \xc3\x9e\xc3\xb3r\xc3\xb0arson\n_START_PARAGRAPH_\nGu\xc3\xb0j\xc3\xb3n \xc3\x9e\xc3\xb3r\xc3\xb0arson (s. 14. syyskuuta 1955) on islantilainen jalkapallovalmentaja.\n_START_SECTION_\nPelaajaura\n_START_PARAGRAPH_\nOmalla pelaajaurallaan Gu\xc3\xb0j\xc3\xb3n pelasi yli 400 ottelua kotikaupunkinsa joukkueessa \xc3\x8dA Akranes ja voitti seurassa viidesti sek\xc3\xa4 liiga- ett\xc3\xa4 cup-mestaruuden. H\xc3\xa4n edusti seuraa my\xc3\xb6s 22 eurocup-ottelussa. Islannin maajoukkueessa h\xc3\xa4n pelasi yhden ottelun vuonna 1985.\n_START_SECTION_\nValmentajaura\n_START_PARAGRAPH_\nLopetettuaan pelaajauransa Gu\xc3\xb0j\xc3\xb3n aloitti vuonna 1987 kotimaassaan KA Akureyrin valmentajana ja johdatti 1989 seuran sen historian ensimm\xc3\xa4iseen ja ainoaan liigamestaruuteen. \xc3\x8dA:n pudottua p\xc3\xa4\xc3\xa4sarjasta vuonna 1990 Gu\xc3\xb0j\xc3\xb3n palkattiin p\xc3\xa4\xc3\xa4valmentajaksi. H\xc3\xa4n johdatti seuran takaisin liigaan ja heti sarjanousun j\xc3\xa4lkeen liigamestaruuteen. Seura voitti mestaruuksia h\xc3\xa4nen alaisuudessaan kaikkiaan nelj\xc3\xa4 per\xc3\xa4kk\xc3\xa4in. Vuonna 1995 Islannin suurin seura KR Reykjav\xc3\xadk palkkasi Gu\xc3\xb0j\xc3\xb3nin tuomaan seuralle ensimm\xc3\xa4isen mestaruuden kahteenkymmeneen vuoteen, mutta mestaruutta ei tullut. Joukkue voitti kuitenkin cup-kannun. 1997 Gu\xc3\xb0j\xc3\xb3n nimettiin Islannin maajoukkueen p\xc3\xa4\xc3\xa4valmentajaksi. Kolmen vuoden aikana joukkue pelasi h\xc3\xa4nen komennossaan 24 ottelua, joista oli tuloksena kymmenen voittoa, nelj\xc3\xa4 tasapeli\xc3\xa4 ja kahdeksan tappiota._NEWLINE_Syksyll\xc3\xa4 1999 islantilaisomisteinen Stoke Holding osti englantilaisen kakkosdivisioonaseura Stoke Cityn joukkueen ja Gu\xc3\xb0j\xc3\xb3nista tuli seuran manageri. Heti avauskaudella h\xc3\xa4n johdatti seuran Football League Trophyn voittoon ja vuonna 2002 nosti Stoken pudotuspelien kautta ykk\xc3\xb6sdivisioonaan. H\xc3\xa4n kuitenkin l\xc3\xa4hti seurasta heti kauden p\xc3\xa4\xc3\xa4tytty\xc3\xa4. Kes\xc3\xa4n lopulla Gu\xc3\xb0j\xc3\xb3n palkattiin norjalaisen Startin valmentajaksi, mutta h\xc3\xa4n ei kyennyt est\xc3\xa4m\xc3\xa4\xc3\xa4n seuraa putoamiselta. 2003 h\xc3\xa4n palasi Englantiin Barsnleyn per\xc3\xa4simeen, mutta h\xc3\xa4net erotettiin seuraavana vuonna. Sittemmin valmensi kotimaassaan Keflav\xc3\xadkia ja englantilaista Notts Countya, ennen kuin palasi vuonna 2007 juuri ja juuri putoamiselta v\xc3\xa4lttyneeseen kasvattajaseuraansa \xc3\x8dA:han. Gu\xc3\xb0j\xc3\xb3n johdatti nuoren joukkueen liigapronssille, mutta seuraavalla kaudella esitykset olivat heikkoja, ja hein\xc3\xa4kuussa 2008 h\xc3\xa4net erotettiin.'